OMUVUZI wa bodaboda akutte omusaabaze amataayi okukkakkana ng'ayasizza amagi ge. Kigambibwa nti owa bodaboda yategeeraganye n'omusaabaze okuva e Kasubi okumutwala e Nakulabye n'ekibookisi ky'amagi ku 2,000/-. Kyokka olwamutuusizza ate n'amwefuulira ng'agamba nti alina okumwongerayo 1,000/-. Omusaabaze yamwegayiridde okumuleka agende n'ezo ze baategeeraganye n'agaana.
Owa boda yakutte ekibookisi n'akisika amagi ne gaatika ekyanyiizizza abantu omwabadde ne bamakanika b'omu kkoona ly'e Nakulabye ne bamuwambako pikipiki nga bagamba alina kusooka kusasula omusajja amagi ge.
Bwe yagaanyi kwe kumutwala ku poliisi ne bafuna omuserikale okugonjoola ensonga zaabwe. Gye byaggweeredde ng'aliyiridde ow'amagi 11,000/- ne balyoka bamuddiza pikipiki.